Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum l-Unjoni Ewropea u Singapor iffirmaw tliet ftehimiet, li avvanzaw ir-relazzjonijiet politiċi, kummerċjali u ta' investiment tagħhom għal livell ġdid. Flimkien, dawn jirrappreżentaw pass importanti biex tiżdied il-preżenza tal-UE f'reġjun importanti li qed jikber b'rata mgħaġġla. Il-ftehimiet iffirmati llum huma l-Ftehim Kummerċjali bejn l-UE u Singapor, il-Ftehimiet dwar Protezzjoni tal-Investiment bejn l-UE u s-Singapor u l-Ftehim Qafas dwar Sħubija u Kooperazzjoni. Il-President tal-Kummissjoni Ewropea, Jean-Claude Juncker, qal: “Il-firma tal-ftehimiet bejn l-UE u Singapor hija messaġġ b'saħħtu minn sħab li jaħsbuha bħalna biex tiġi difiża u promossa sistema internazzjonali bbażata fuq ir-regoli, fuq il-kooperazzjoni, u fuq il-multilateraliżmu. Il-ftehim kummerċjali se jiftaħ opportunitajiet ġodda għall-produtturi, il-ħaddiema, il-bdiewa u l-konsumaturi, u jirrifletti dak li din il-Kummissjoni laħqet flimkien ma' sħab oħrajn li jaħsbuha bħalna madwar id-dinja, filwaqt li r-rieda kollettiva tagħna li nindirizzaw l-isfidi globali se tiġi msaħħa permezz ta' djalogu politiku.” Federica Mogherini, ir-Rappreżentant Għoli tal-UE għall-Affarijiet Barranin u l-Politika tas-Sigurtà u Viċi President tal-Kummissjoni, qalet: “L-Unjoni Ewropea tissieħeb ma' Singapor mhux biss fir-rabtiet ekonomiċi dejjem jikbru tagħna, iżda bħala attur ewlieni fir-reġjun u lil hinn. Dan il-Ftehim ta' Sħubija u Kooperazzjoni se jippermettilna nsaħħu l-ħidma konġunta li diġà qed nagħmlu, mill-ġlieda kontra t-tibdil fil-klima sal-indirizzar tal-kriminalità organizzata. Il-pass sinjfikanti ‘l quddiem tal-lum fir-relazzjonijiet bilaterali tagħna se jkollu impatt pożittiv fuq iċ-ċittadini tagħna u fuq ir-reġjuni lil hinn mill-fruntieri tagħna.” Cecilia Malmström, il-Kummissarju għall-Kummerċ, qalet: “Dawn il-ftehimiet ma' Singapor - l-ikbar sieħeb tan-negozju tagħna fir-reġjun - huma punt importanti ieħor għall-UE. Bħala l-ewwel fost tali ftehimiet bejn l-UE u membru tal-Assoċjazzjoni tan-Nazzjonijiet tax-Xlokk tal-Asja, se jiftħu opportunitajiet ġodda vasti għall-esportaturi tagħna. Dawn il-ftehimiet, bħala dawk riċenti, imorru lil hinn minn kunsiderazzjonijiet ekonomiċi u juru impenn qawwi favur il-promozzjoni tad-drittijiet tal-bniedem u tax-xogħol u l-ħarsien tal-ambjent. F'dan il-perjodu diffiċli fix-xena dinjija, neħtieġu alleati sodi bħal Singapor sabiex tiddefendi s-sistema kummerċjali globali bbażata fuq ir-regoli.” Fil-bloc tan-nazzjonijiet tal-ASEAN, Singapor huwa l-ikbar sieħeb tal-UE b'total ta' kummerċ bilaterali fi prodotti ta' €53.3 biljun (2017) u f'servizzi ta' €44.4 biljun (2016). Aktar minn 10 000 kumpanija tal-UE huma stabbiliti f'Singapor u jużawh bħala ċentru li minnu jservu r-reġjun kollu tal-Paċifiku. Singapor huwa wkoll il-post ewlieni għall-investiment Ewropew fl-Asja, fejn l-investiment bejn iż-żewġ kontinenti kiber malajr fis-snin reċenti: it-titoli ta' investiment bilaterali laħqu €256 biljun fl-2016. Il-ftehim kummerċjali ma' Singapor se jneħħi kważi kull tariffa li baqa' fuq ċerti prodotti tal-UE, jissimplifika l-proċeduri doganali u jistabbilixxi standards u regoli għoljin. Huwa jissimplifika l-kummerċ fi prodotti bħall-elettronika, prodotti tal-ikel u l-farmaċewtiċi, filwaqt li jħeġġeġ it-tkabbir ekoloġiku. Fl-istess ħin se jiftaħ is-suq għal servizzi bħal telekomunikazzjonijiet, servizzi ambjentali u l-inġinerija. Il-ftehim se jinkludi wkoll kapitolu komprensiv dwar il-kummerċ u l-iżvilupp sostenibbli, u se jistabbilixxi l-ogħla standards tax-xogħol, tas-sikurezza, u l-ħarsien ambjentali u tal-konsumatur, kif ukoll se jsaħħaħ azzjonijiet konġunti dwar l-iżvilupp sostenibbli u t-tibdil fil-klima. Il-Ftehim dwar il-Protezzjoni tal-Investimenti fih l-aspetti kollha tal-approċċ il-ġdid tal-UE għall-ħarsien tal-investiment u l-mekkaniżmi ta' infurzar tagħha. Se jiżgura livell għoli ta' protezzjoni tal-investiment, filwaqt li jissalvagwardja d-drittijiet ta' Singapor u l-UE biex jirregolaw u jilħqu għanijiet ta' politika pubblika bħal pereżempju l-ħarsien tas-saħħa pubblika, is-sigurtà u l-ambjent. Il-ftehimiet kummerċjali u ta' investiment jirrappreżentaw l-ewwel element fundamentali ta' ftehim bejn reġjun u ieħor bejn l-UE u l-ASEAN. Il-Ftehim Qafas ta' Sħubija u Kooperazzjoni, iffirmat mir-Rappreżentant Għoli/Viċi President Federica Mogherini u l-kontroparti tagħha, il-Ministru tal-Affarijiet Barranin ta' Singapor, Vivian Balakrishnan, se jippermetti lill-UE u Singapore biex isaħħu l-kooperazzjoni politika, ekonomika u settorjali f'firxa wiesgħa ta' oqsma, inklużi l-ambjent, it-tibdil fil-klima, l-enerġija, l-edukazzjoni u l-kultura, l-impjiegi u l-affarijiet soċjali, ix-xjenza u t-teknoloġija, it-trasport, il-ġlieda kontra t-terroriżmu u kontra l-kriminalità organizzata. Se jsaħħaħ il-kooperazzjoni fir-rigward ta' sfidi globali, li fihom kemm Singapor u l-UE għandhom rwol dejjem aktar importanti, u se jgħin biex dawn jiġu indirizzati b'mod aktar koerenti. Il-Ftehim jistabbilixxi Kumitat Konġunt, li se jassigura l-funzjonament u l-implimentazzjoni xierqa tal-Ftehim. Il-Ftehim ta' Sħubija u Kooperazzjoni ma' Singapor huwa r-raba' ftehim ta' dan it-tip li ġie ffirmat ma' pajjiż tal-ASEAN, wara l-ftehimiet mal-Indoneżja, il-Filippini u l-Vjetnam. Dan se jieħu post il-qafas legali attwali tal-Ftehim ta' Kooperazzjoni tal-1980 bejn il-Komunità Ekonomika Ewropea u l-pajjiżi membri tal-ASEAN. Il-passi li jmiss Il-ftehimiet kummerċjali u ta' investiment se jintbagħtu lill-Parlament Ewropew għall-kunsens. Il-ftehim kummerċjali mbagħad ikunu jista' jidħol fis-seħħ qabel it-tmiem tal-mandat attwali tal-Kummissjoni Ewropea fl-2019, filwaqt li l-ftehim ta' ħarsien tal-investiment se jsegwi wkoll proċeduri ta' ratifika fil-livell tal-Istati Membri. Il-Ftehim ta' Sħubija u Kooperazzjoni jeħtieġ jiġi ratifikat mill-Istati Membri tal-UE u ppreżentat lill-Parlament Ewropew qabel ma jidħol formalment fis-seħħ. Għal Aktar Informazzjoni Id-Delegazzjoni tal-Unjoni Ewropea għal Singapor Il-ftehimiet kummerċjali u ta' investiment bejn l-UE u Singapor Il-Missjoni tal-Unjoni Ewropea għall-ASEAN Skeda informattiva dwar ir-relazzjonijiet bejn l-UE u l-ASEAN